Дадатак 13

АСАБЛІВАСЦІ АРГАНІЗАЦЫІ АДУКАЦЫЙНАГА ПРАЦЭСУ 
ПРЫ ВЫВУЧЭННІ ВУЧЭБНЫХ ПРАДМЕТАЎ 
«ПРАЦОЎНАЕ НАВУЧАННЕ», «ЧАРЧЭННЕ»

1. Рэалізацыя выхаваўчага патэнцыялу вучэбных прадметаў «Працоўнае навучанне», «Чарчэнне»
Рэалізацыя ў адукацыйным працэсе выхаваўчага патэнцыялу вучэбных прадметаў «Працоўнае навучанне» і «Чарчэнне» будзе садзейнічаць вырашэнню асноўных задач ідэалагічнай работы, сярод якіх – прапаганда дасягненняў Рэспублікі Беларусь, выхаванне патрыятызму, павышэнне асабістай культуры і сацыяльнай адказнасці, выхаванне маральна-псіхалагічных якасцяў, якія матывуюць на вырашэнне задач паспяховага развіцця краіны.
Вырашэнне гэтых задач напрамую звязана з дасягненнем вучнямі асобасных адукацыйных вынікаў.
[bookmark: _Hlk236060551]У змесце вучэбнага прадмета «Працоўнае навучанне» ў найбольшай меры на дасягненне асобасных адукацыйных вынікаў арыентаваны тэмы, якія прадугледжваюць вывучэнне і прыгатаванне страў беларускай кухні, вывучэнне асартыменту тканін беларускай вытворчасці, парод драўніны, якія растуць на тэрыторыі Беларусі і маюць значэнне для лясной прамысловасці краіны.
Пры падборы дыдактычнага матэрыялу да вучэбных заняткаў рэкамендуецца аддаваць перавагу такім практыкаванням і заданням, якія сваім зместам выхоўваюць у вучняў любоў да Радзімы, пачуццё гонару за беларускі народ; спрыяюць фарміраванню нацыянальнай самасвядомасці, маральнай, экалагічнай культуры, культуры бяспекі жыццядзейнасці, каштоўнасных адносін да свайго здароўя.
[bookmark: _Hlk236060154]Для рэалізацыі выхаваўчага патэнцыялу вучэбнага прадмета «Працоўнае навучанне» рэкамендуецца:
уключаць у змест вучэбных заняткаў інфармацыю пра гісторыю ўзнікнення і развіцця прылад працы, канструкцыйных матэрыялаў, сучасных і перспектыўных тэхналогій пераўтварэння матэрыялаў, беларускіх металургічных прадпрыемстваў, прадпрыемстваў лёгкай і хімічнай прамысловасці, машынабудавання, выкарыстанне нацыянальных відаў дэкаратыўна-прыкладной творчасці ў аздабленні сучасных швейных вырабаў, прадметаў інтэр’ера і інш.;
забяспечваць вучням магчымасць самім выбіраць тып, від і форму матэрыялаў для працы;
ажыццяўляць выбар віду дэкаратыўна-прыкладной творчасці ў рамках рэалізацыі варыятыўнага кампанента вучэбнай праграмы з улікам традыцый і культурнай спадчыны рэгіёна, у якім пражываюць вучні;
знаёміць вучняў з прафесіямі, запатрабаванымі на вытворчасці і ў сферы абслугоўвання рэгіёна, дзе яны пражываюць;
уключаць вучняў у актыўную практычную дзейнасць, якая імітуе рэальныя бытавыя, працоўныя, вытворчыя працэсы;
выкарыстоўваць актыўныя метады і формы навучання: стварэнне праблемных сітуацый, дзелавая гульня, мазгавы штурм, экскурсіі на прадпрыемствы і ў музеі народнай творчасці, метад праектаў і іншае. 
З мэтай выхавання ў вучняў культуры працы неабходна звяртаць асаблівую ўвагу на выкананне правілаў арганізацыі вучэбнага месца, правільнае і бяспечнае карыстанне інструментамі і абсталяваннем, эканомнае расходаванне матэрыялаў.
[bookmark: _Hlk237858312]У змесце вучэбнага прадмета «Чарчэнне» ў найбольшай меры на дасягненне асобасных адукацыйных вынікаў арыентаваны тэмы пра гісторыю чарцяжа, гістарычных асоб, якія ўнеслі вялікі ўклад у развіццё начартальнай геаметрыі; уяўленні пра прафесіі, звязаныя з канструяваннем і мадэляваннем.
З мэтай рэалізацыі выхаваўчага патэнцыялу вучэбнага прадмета рэкамендуецца прыцягваць у якасці нагляднага матэрыялу выявы знакавых помнікаў архітэктуры Беларусі.
Улічваючы вялікі выхаваўчы патэнцыял экскурсій, значную колькасць экскурсійных аб’ектаў і турыстычных маршрутаў мясцовага значэння, рэкамендуецца выкарыстоўваць гэту форму работы пры арганізацыі адукацыйнага працэсу па вучэбным прадмеце «Працоўнае навучанне» зыходзячы з прынцыпу тэрытарыяльнай даступнасці.
[bookmark: _Hlk236299420]2. Вучэбныя праграмы
Звяртаем увагу на змяненне ў вучэбных праграмах па вучэбным прадмеце «Працоўнае навучанне» V–IX класаў. Раздзелы, якія прадугледжвалі паралельнае вывучэнне раздзелаў «Асновы дамаводства (для хлопчыкаў)» вучэбнай праграмы «Працоўнае навучанне. Абслуговая праца» і «Рамонтныя работы ў побыце (для дзяўчынак)» вучэбнай праграмы «Працоўнае навучанне. Тэхнічная праца», з 2026/2027 вучэбнага года не вывучаюцца. Тым самым колькасць вучэбных гадзін па раздзелах, што вывучаюцца, пераразмеркавана.  
3. Асобныя аспекты адукацыйнага працэсу па вучэбным прадмеце «Працоўнае навучанне»
Вучэбная праграма па вучэбным прадмеце «Працоўнае навучанне» змяшчае варыятыўны кампанент. Настаўнік працоўнага навучання можа самастойна выбіраць або дапаўняць названыя ў гэтым раздзеле для вывучэння віды тэхнічнай творчасці, народных рамёстваў, дэкаратыўна-прыкладнога-мастацтва іншымі, якія адлюстроўваюць рэгіянальную спецыфіку і асаблівасці адукацыйнага асяроддзя ўстановы адукацыі, у залежнасці ад матэрыяльна-тэхнічнай базы ўстановы агульнай сярэдняй адукацыі, інтарэсаў вучняў.
Настаўнікі тэхнічнай і абслуговай працы маюць права змяняць паслядоўнасць вывучэння раздзелаў і тэм пры ўмове захавання цэласнасці сістэмы падрыхтоўкі вучняў да працоўнай, гаспадарча-бытавой дзейнасці. Да 15 % вучэбнага часу настаўнік можа выкарыстоўваць па сваім меркаванні з улікам стану матэрыяльна-тэхнічнай базы ўстановы агульнай сярэдняй адукацыі.
У адпаведнасці з вучэбнай праграмай па вучэбным прадмеце «Працоўнае навучанне» вучні павінны падчас урока пад кіраўніцтвам настаўніка выконваць практычныя работы з выкарыстаннем вучэбнага абсталявання, у тым ліку станкоў для апрацоўкі драўніны і металу, швейных машын, абсталявання для падрыхтоўкі ежы. Таму кіраўнікам устаноў агульнай сярэдняй адукацыі неабходна прыняць меры па матэрыяльна-тэхнічным забеспячэнні кабінетаў (майстэрняў) для выканання вучнямі ў поўным аб’ёме практычнай часткі вучэбнай праграмы па вучэбным прадмеце «Працоўнае навучанне».
У вучэбных праграмах прыводзіцца прыкладны пералік вырабаў для практычных работ. Настаўнік працоўнага навучання можа планаваць выкананне вырабаў з улікам іх адпаведнасці тэмам і тэхналагічным аперацыям, якія вывучаюцца. У той жа час пры выкананні вырабу неабходна ўлічваць стан матэрыяльна-тэхнічнай базы ўстановы агульнай сярэдняй адукацыі, рэгіянальныя традыцыі, жаданне і магчымасці вучняў.
Пры арганізацыі адукацыйнага працэсу па вучэбным прадмеце «Працоўнае навучанне» абавязковым з’яўляецца выкананне Правіл бяспекі арганізацыі адукацыйнага працэсу, арганізацыі выхаваўчага працэсу пры рэалізацыі адукацыйных праграм агульнай сярэдняй адукацыі, зацверджаных пастановай Міністэрства адукацыі Рэспублікі Беларусь ад 03.08.2022 № 227 (далей – Правілы бяспекі), якія ўстанаўліваюць патрабаванні да мер бяспекі пры правядзенні практычных заняткаў, а таксама вызначаюць абавязкі ўдзельнікаў адукацыйнага працэсу ва ўстановах адукацыі па забеспячэнні бяспечных умоў яго арганізацыі. 
[bookmark: _Hlk173839012][bookmark: _Hlk174714402]Пры падрыхтоўцы да новага навучальнага года камісія праводзіць абследаванне і дае дазвол на правядзенне заняткаў у кабінеце (майстэрні) працоўнага навучання. Адзіныя формы актаў дазволу на правядзенне заняткаў у кабінеце (майстэрні) працоўнага навучання размешчаны на нацыянальным адукацыйным партале https://adu.by/ Галоўная / Адукацыйны працэс. 2026/2027 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне.
На першых вучэбных занятках у кожнай вучэбнай чвэрці ва ўсіх класах неабходна праводзіць навучанне вучняў правілам бяспечных паводзін з улікам спецыфікі вучэбнага прадмета і рабіць адпаведны запіс у графе «Змест вучэбных заняткаў» класнага журнала: «Навучанне правілам бяспечных паводзін» або «НПБП» (перад асноўнай тэмай урока). Звяртаем увагу: распрацаваны Адзіныя правілы бяспечных паводзін вучняў пры арганізацыі адукацыйнага працэсу па вучэбным прадмеце «Працоўнае навучанне» (https://adu.by/ Галоўная / Адукацыйны працэс. 2026/2027 навучальны год / Агульная сярэдняя адукацыя / Вучэбныя прадметы. V–XI класы / Працоўнае навучанне).
Педагагічны работнік абавязаны пераканацца ў стварэнні ўсіх умоў для бяспечнага правядзення вучэбных заняткаў. Персанальная адказнасць за спраўную і бяспечную работу вучэбнага абсталявання ўскладаецца на настаўніка працоўнага навучання і кіраўніка ўстановы агульнай сярэдняй адукацыі.
Практычныя работы на навучальным абсталяванні праводзяцца пры строгім выкананні правіл бяспекі, супрацьпажарнай бяспекі і санітарна-гігіенічных патрабаванняў. У адпаведнасці са спецыфічнымі санітарна-эпідэміялагічнымі патрабаваннямі, пунктам 92 Правіл бяспекі пры арганізацыі працоўнага навучання вучні павінны дапускацца да выканання практычных заданняў у адпаведнай вопратцы (халат, фартух, хустка і інш.) з выкарыстаннем іншых сродкаў індывідуальнай абароны з улікам характару работ, якія выконваюцца.
[bookmark: _Hlk237858732]Перад пачаткам выканання практычнай работы асаблівую ўвагу трэба ўдзяляць навучанню бяспечным прыёмам яе выканання. Настаўнік навучае бяспечным прыёмам работы пры выкананні практычнай часткі вучэбных праграм, пра што робіць адпаведны запіс у класным журнале. Пры выкананні практычных работ па працоўным навучанні на вучэбным абсталяванні настаўнік павінен улічваць псіхафізічныя магчымасці асобных вучняў і арганізоўваць іх работу з інструментамі з улікам індывідуальнага падыходу.
Настаўнік тэхнічнай працы ва ўстановах агульнай сярэдняй адукацыі павінен мець кваліфікацыйны разрад па адной з рабочых прафесій – станочнік дрэваапрацоўчых станкоў, станочнік металаапрацоўчых станкоў або станочнік шырокага профілю, што дае яму права працаваць на вучэбным станочным абсталяванні, а таксама навучаць вучняў бяспечным прыёмам на вучэбных станках (пункт 139 главы 10 Правіл бяспекі).  
Дамашняе заданне па вучэбным прадмеце «Працоўнае навучанне» не прадугледжана. Настаўнік можа прапанаваць для выканання дома заданні творчага характару толькі па жаданні вучняў.
Пры арганізацыі адукацыйнага працэсу для атрымання агульнай базавай адукацыі дома вывучэнне вучэбнага прадмета «Працоўнае навучанне» не ажыццяўляецца.
4. Асобныя аспекты адукацыйнага працэсу па вучэбным прадмеце «Чарчэнне» 
Пры арганізацыі адукацыйнага працэсу настаўнік абавязаны забяспечыць выкананне патрабаванняў вучэбнай праграмы па вучэбным прадмеце, на аснове якой складаецца каляндарна-тэматычнае планаванне, распрацоўваецца паўрочнае планаванне з улікам рэальных умоў навучання і выхавання ў канкрэтным класе. 
У вучэбнай праграме змяшчаюцца пералікі тэрмінаў і паняццяў, якія падлягаюць абавязковаму засваенню, а таксама патрабаванні да адукацыйных вынікаў вучняў. Не дапускаецца прад’яўленне да вучняў патрабаванняў, якія не прадугледжаны вучэбнай праграмай. 
Для папярэджання перагрузкі вучняў пры выкананні дамашняга задання неабходна строга сачыць за яго аб’ёмам, пры неабходнасці – растлумачваць вучням на ўроку змест, парадак і прыёмы выканання дамашніх заданняў. Творчыя заданні могуць быць прапанаваны для самастойнага выканання дома толькі па жаданні вучняў.
Арганізацыя адукацыйнага працэсу пры вывучэнні вучэбнага прадмета «Чарчэнне» на павышаным узроўні
Пры вывучэнні вучэбнага прадмета «Чарчэнне» ў X класе на павышаным узроўні выкарыстоўваецца электронны дадатак, размешчаны на рэсурсе (http://profil.adu.by).
Метадычныя рэкамендацыі па арганізацыі адукацыйнага працэсу пры вывучэнні асобных вучэбных прадметаў на павышаным узроўні ў X–XI класах устаноў адукацыі, якія рэалізоўваюць адукацыйныя праграмы агульнай сярэдняй адукацыі, размешчаны на нацыянальным адукацыйным партале: https://adu.by/ Галоўная / Адукацыйны працэс. 2026/2027 навучальны год / Агульная сярэдняя адукацыя / Метадычныя рэкамендацыі, указанні.
Для арганізацыі дапрафесійнай падрыхтоўкі вучняў IX класа для паступлення ва ўстановы адукацыі, якія рэалізоўваюць адукацыйныя праграмы прафесійна-тэхнічнага, адукацыйныя праграмы сярэдняй спецыяльнай адукацыі, распрацавана вучэбная праграма факультатыўных заняткаў «Тэхнічная графіка». Пры рэалізацыі гэтай праграмы факультатыўных заняткаў можа выкарыстоўвацца падручнік:
Виноградов, В. Н. Черчение : учебник для 9 класса учреждений общего среднего образования с русским языком обучения / В. Н. Виноградов. – Минск : Национальный институт образования, 2014. – 216 с.
[bookmark: _GoBack]Вучэбная праграма факультатыўных заняткаў і падручнік размешчаны на нацыянальным адукацыйным партале: https://adu.by/ Галоўная / Адукацыйны працэс. 2026/2027 навучальны год / Агульная сярэдняя адукацыя / Вучэбныя праграмы факультатыўных заняткаў прафесійнай накіраванасці / Тэхнічная графіка. 

